CELEX: 32012D0722
Language: bg
Date: 2012-11-23 00:00:00
Title: 2012/722/ЕС: Решение за изпълнение на Комисията от 23 ноември 2012 година за признаване на схемата Roundtable on Sustainable Palm Oil RED с цел доказване на нейното съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета

24.11.2012   
            
            
               BG
            
            
               Официален вестник на Европейския съюз
            
            
               L 326/53
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 23 ноември 2012 година
   за признаване на схемата „Roundtable on Sustainable Palm Oil RED“ с цел доказване на нейното съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета
   (2012/722/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (1), и по-специално член 18, параграф 6 от нея,
   като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива (2), изменена с Директива 2009/30/ЕО на Съвета (3), и по-специално член 7в, параграф 6 от нея,
   след консултация с Консултативния комитет, създаден съгласно член 25, параграф 2 от Директива 2009/28/ЕО,
   като има предвид, че:
   
               (1)
            
            
               С директиви 98/70/ЕО и 2009/28/ЕО се определят критериите за устойчивост за биогоривата. Разпоредбите на членове 7б и 7в и приложение IV към Директива 98/70/ЕО са сходни с разпоредбите на членове 17 и 18 и приложение V към Директива 2009/28/ЕО.
            
         
               (2)
            
            
               В случаите, в които биогоривата и другите течни горива от биомаса следва да бъдат взети предвид за целите, посочени в член 17, параграф 1, букви а), б) и в) от Директива 2009/28/ЕО, държавите членки следва да изискват от икономическите оператори да докажат съответствие на биогоривата и течните горива от биомаса с критериите за устойчивост, посочени в член 17, параграфи 2—5 от Директива 2009/28/ЕО.
            
         
               (3)
            
            
               В съображение 76 от Директива 2009/28/ЕО се посочва, че налагането на прекомерна тежест върху промишлеността следва да се избягва и че доброволните схеми биха могли да спомогнат за създаването на ефективни решения за доказване на съответствие с тези критерии за устойчивост.
            
         
               (4)
            
            
               Възможно е Комисията да реши, че дадена доброволна национална или международна схема доказва, че партидите биогорива съответстват на критериите за устойчивост, посочени в член 17, параграфи 3, 4 и 5 от Директива 2009/28/ЕО, или че дадена доброволна национална или международна схема за измерване на намалението на емисиите на парникови газове съдържа точни данни за целите на член 17, параграф 2 от същата директива.
            
         
               (5)
            
            
               Комисията може да признае подобна доброволна схема за период от 5 години.
            
         
               (6)
            
            
               Когато даден икономически оператор предостави доказателства или данни, получени в съответствие с призната от Комисията доброволна схема до изискваната от решението за признаване степен, държавата членка следва да не изисква от доставчика да предостави допълнителни доказателства за съответствие с критериите за устойчивост.
            
         
               (7)
            
            
               На 10 февруари 2012 г. схемата „Roundtable on Sustainable Palm Oil RED“ бе внесена в Комисията с искане за признаване. Схемата обхваща продукти на основата на палмовото масло. Признатата схема следва да бъде на разположение чрез платформата за прозрачност, създадена по силата на Директива 2009/28/ЕО. Комисията следва да вземе предвид съображенията, свързани с търговската поверителност, и може да реши да публикува схемата само частично.
            
         
               (8)
            
            
               При оценката на схемата „Roundtable on Sustainable Palm Oil RED“ бе установено, че тя в достатъчна степен покрива критериите за устойчивост по член 7б, параграфи 3, 4 и 5 от Директива 98/70/ЕО и член 17, параграфи 3, 4 и 5 от Директива 2009/28/ЕО, както и че прилага методология, включваща система за надзор в съответствие с изискванията на член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
            
         
               (9)
            
            
               При оценката на схемата „Roundtable on Sustainable Palm Oil RED“ бе установено, че тя отговаря на подходящите стандарти за надеждност, прозрачност и одит от независим одитор и е в съответствие с методологичните изисквания в приложение IV към Директива 98/70/ЕО и приложение V към Директива 2009/28/ЕО.
            
         
               (10)
            
            
               Всички допълнителни елементи за устойчивост, обхванати от схемата „Roundtable on Sustainable Palm Oil RED“, не се вземат под внимание в настоящото решение. За тези допълнителни елементи за устойчивост не е задължително да се доказва съответствие с изискванията за устойчивост, предвидени в Директива 98/70/ЕО и Директива 2009/28/ЕО.
            
         
               (11)
            
            
               Схемата „Roundtable on Sustainable Palm Oil RED“ бе оценена от гледна точка на законодателството, което е в сила към момента на приемането на настоящото решение за изпълнение на Комисията. В случай че в правното основание настъпят съответните промени, Комисията ще направи оценка на схемата, за да установи дали тя все още отразява в достатъчна степен критериите за устойчивост, за които е призната.
            
         
               (12)
            
            
               Мерките, предвидени в настоящото решение, са в съответствие със становището на Комитетa по устойчивост на биогоривата и течните горива от биомаса,
            
         ПРИЕ НАСТОЯЩОТО РЕШЕНИЕ:
   Член 1
   Доброволната схема „Roundtable on Sustainable Palm Oil RED“, за чието признаване на 10 февруари 2012 г. бе подадено искане до Комисията, доказва, че партидите биогорива съответстват на критериите за устойчивост, посочени в член 17, параграфи 3, 4 и 5 от Директива 2009/28/ЕО и член 7б, параграфи 3, 4 и 5 от Директива 98/70/ЕО. Наред с това в схемата се съдържат точни данни за целите на член 17, параграф 2 от Директива 2009/28/ЕО и член 7б, параграф 2 от Директива 98/70/ЕО.
   Доброволната схема „Roundtable on Sustainable Palm Oil RED“ може да бъде използвана за доказване на съответствие с член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
   Член 2
   Настоящото решение е валидно за срок от 5 години след влизането му в сила. Ако след неговото приемане съдържанието на схемата претърпи промени, които биха поставили под въпрос основанието на решението, тези промени се съобщават незабавно на Комисията. Комисията ще направи оценка на съобщените промени, за да установи дали схемата все още отразява в достатъчна степен критериите за устойчивост, за които е призната.
   Ако има ясни доказателства, че схемата не е изпълнила елементи от съществено значение за настоящото решение, или са налице тежки и сериозни нарушения на тези елементи, Комисията може да отмени настоящото решение.
   Член 3
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
   
      Съставено в Брюксел на 23 ноември 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 140, 5.6.2009 г., стр. 16.
   
      (2)  ОВ L 350, 28.12.1998 г., стр. 58.
   
      (3)  ОВ L 140, 5.6.2009 г., стр. 88.